Απόφαση του Συμβουλίου

της 29ης Οκτωβρίου 2001

για την υπογραφή, εξ ονόματος της Κοινότητας, και για την προσωρινή εφαρμογή δύο συμφωνιών υπό μορφή ανταλλαγής επιστολών σχετικά με την παράταση του πρωτοκόλλου για τον καθορισμό των αλιευτικών δυνατοτήτων και της χρηματικής αντιστάθμισης που προβλέπονται στη συμφωνία μεταξύ της Ευρωπαϊκής Οικονομικής Κοινότητας και της κυβέρνησης της Δημοκρατίας της Σενεγάλης, όσον αφορά την αλιεία στα ανοικτά των ακτών της Σενεγάλης για τις περιόδους από την 1η Μαΐου 2001 έως τις 31 Ιουλίου 2001 και από την 1η Αυγούστου 2001 έως τις 31 Δεκεμβρίου 2001

(2001/795/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 300 παράγραφος 2,

την πρόταση της Επιτροπής,

Εκτιμώντας τα ακόλουθα:

(1) Η Ευρωπαϊκή Κοινότητα και η Δημοκρατία της Σενεγάλης προέβησαν σε διαπραγματεύσεις προκειμένου να καθορίσουν τις τροποποιήσεις ή συμπληρώσεις που πρέπει να γίνουν στη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας της Σενεγάλης σχετικά με την αλιεία στα ανοικτά των ακτών της Σενεγάλης κατά το τέλος της περιόδου εφαρμογής του πρωτοκόλλου που έχει προσαρτηθεί στη συμφωνία.

(2) Κατά τη διάρκεια των διαπραγματεύσεων, τα δύο μέρη αποφάσισαν την παράταση του ισχύοντος πρωτοκόλλου για δύο διαδοχικές περιόδους τριών και πέντε μηνών, υπό μορφή ανταλλαγής επιστολών που μονογραφήθηκαν στις 23 Απριλίου 2001 και την 1η Ιουνίου 2001, μέχρις ότου ολοκληρωθούν οι διαπραγματεύσεις σχετικά με τις τροποποιήσεις που θα πρέπει να γίνουν στο πρωτόκολλο.

(3) Με τις εν λόγω ανταλλαγές επιστολών, οι αλιείς της Κοινότητας απολαύουν αλιευτικών δυνατοτήτων στα ύδατα που υπάγονταν στην κυριαρχία ή δικαιοδοσία της Σενεγάλης για τις περιόδους από την 1η Μαΐου 2001 έως τις 31 Ιουλίου 2001 και από την 1η Αυγούστου 2001 έως τις 31 Δεκεμβρίου 2001.

(4) Προκειμένου να αποφευχθεί η διακοπή των αλιευτικών δραστηριοτήτων των σκαφών της Κοινότητας, είναι απαραίτητο να εφαρμοσθεί η παράταση το συντομότερο δυνατόν. Θα πρέπει κατά συνέπεια να υπογραφούν οι συμφωνίες υπό μορφή ανταλλαγής επιστολών, με την επιφύλαξη οριστικής απόφασης δυνάμει του άρθρου 37 της συνθήκης.

(5) Θα πρέπει να επιβεβαιωθεί η κλίμακα κατανομής, μεταξύ των κρατών μελών, των αλιευτικών δυνατοτήτων για μηχανότρατες και θυνναλιευτικά που προβλέπονται από το λήξαν πρωτόκολλο καθώς και η κλίμακα κατανομής της υποχρέωσης εκφόρτωσης τόνου, στη Σενεγάλη, από τους κοινοτικούς πλοιοκτήτες, η οποία προβλέπεται στο σημείο Γ του παραρτήματος Ι του πρωτοκόλλου,

ΑΠΟΦΑΣΙΖΕΙ:

Άρθρο 1

Η υπογραφή των δύο συμφωνιών υπό μορφή ανταλλαγής επιστολών σχετικά με την παράταση του πρωτοκόλλου για τον καθορισμό των αλιευτικών δυνατοτήτων και της χρηματικής αντιστάθμισης που προβλέπονται στη συμφωνία μεταξύ της Ευρωπαϊκής Οικονομικής Κοινότητας και της κυβέρνησης της Δημοκρατίας της Σενεγάλης όσον αφορά την αλιεία στα ανοικτά των ακτών της Σενεγάλης, για τις περιόδους από την 1η Μαΐου 2001 έως τις 31 Ιουλίου 2001 και από την 1η Αυγούστου 2001 έως τις 31 Δεκεμβρίου 2001, εγκρίνεται εξ ονόματος της Κοινότητας με την επιφύλαξη της απόφασης του Συμβουλίου για τη σύναψη των συμφωνιών.

Το κείμενο των δύο συμφωνιών επισυνάπτεται στην παρούσα απόφαση.

Άρθρο 2

Οι δύο συμφωνίες που αναφέρονται στο άρθρο 1 εφαρμόζονται προσωρινά για την Ευρωπαϊκή Κοινότητα από την 1η Μαΐου 2001.

Άρθρο 3

Οι αλιευτικές δυνατότητες για μηχανότρατες και θυνναλιευτικά που καθορίζονται pro rata temporis στο άρθρο 1 του πρωτοκόλλου, κατανέμονται μεταξύ των κρατών μελών ως εξής:

>ΘΕΣΗ ΠΙΝΑΚΑ>

Εάν οι αιτήσεις αδειών των εν λόγω κρατών μελών δεν εξαντλήσουν τις αλιευτικές δυνατότητες που καθορίζονται στο πρωτόκολλο, η Επιτροπή μπορεί να λάβει υπόψη τις αιτήσεις αδειών οποιουδήποτε άλλου κράτους μέλους.

Άρθρο 4

Η υποχρέωση της απευθείας εκφόρτωσης από τα θυνναλιευτικά με γρίπο που αναφέρεται στο σημείο Γ του παραρτήματος Ι του πρωτοκόλλου για τον καθορισμό των αλιευτικών δυνατοτήτων και της χρηματικής αντιστάθμισης που προβλέπονται στη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας της Σενεγάλης όσον αφορά την αλιεία στα ανοικτά των ακτών της Σενεγάλης για τις περιόδους από την 1η Μαΐου 2001 έως τις 31 Ιουλίου 2001 και από την 1η Αυγούστου 2001 έως τις 31 Δεκεμβρίου 2001 τηρείται pro rata temporis από τους κοινοτικούς πλοιοκτήτες σύμφωνα με την ακόλουθη κλίμακα κατανομής:

- θυνναλιευτικά υπό γαλλική σημαία: 44 %

- θυνναλιευτικά υπό ισπανική σημαία: 56 %.

Άρθρο 5

Ο Πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να υπογράψει(-ουν) εξ ονόματος της Κοινότητας τις δύο συμφωνίες υπό μορφή ανταλλαγής επιστολών με την επιφύλαξη της σύναψής τους.

Λουξεμβούργο, 29 Οκτωβρίου 2001.

Για το Συμβούλιο

Ο Πρόεδρος

M. Aelvoet